TACC เซ็นสัญญาตั้ง FSS เป็นอันเดอร์ไรท์หุ้น IPO 168 ล้านหุ้น 23 พ.ย.
TACC เซ็นสัญญาตั้ง FSS เป็นอันเดอร์ไรท์หุ้น IPO 168 ล้านหุ้น 23 พ.ย.
19 พ.ย. 2558

บริษัท ที.เอ.ซี. คอนซูเมอร์ จำกัด (มหาชน) หรือ TACC เปิดเผยว่า บริษัทจะจัดการลงนามในสัญญาแต่งตั้ง บริษัทหลักทรัพย์ ฟินันเซีย ไซรัส จำกัด (มหาชน) หรือ FSS เป็นผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของบริษัท ร่วมกับบริษัทหลักทรัพย์ผู้ร่วมจัดจำหน่ายและรับประกันการจำหน่ายอีก 6 แห่ง ในวันที่ 23 พ.ย.58
ทั้งนี้ TACC มีแผนเสนอขายหุ้น IPO จำนวน 168 ล้านหุ้น มูลค่าที่ตราไว้(พาร์)หุ้นละ 0.25 บาท แบ่งเสนอขายต่อประชาชน 159 ล้านหุ้น และเสนอขายต่อกรรมการ ผู้บริหาร และพนักงานของบริษัท 9 ล้านหุ้น โดยจะนำเงินที่ได้ไปใช้ลงทุนในโครงการเครื่องกดเครื่องดื่มแบบอัตโนมัติ (Vending Machine) ตั้งเป้าหมายติดตั้ง 1,500 ตู้ ภายในปี 60 และส่วนที่เหลือใช้เป็นเงินทุนหมุนเวียน
TACC ดำเนินธุรกิจจัดหา ผลิต และจำหน่ายเครื่องดื่มประเภทชาและกาแฟที่มีเอกลักษณ์และความแตกต่างอย่างชัดเจน โดยเครื่องดื่มที่สร้างรายได้หลักให้แก่ TACC คือ เครื่องดื่มในโถกดที่เป็นรสชาติหลัก ได้แก่ กาแฟเย็น และชานม ซึ่งจำหน่ายในร้าน 7-Eleven ทุกร้าน นอกจากนี้ ยังมีผลิตภัณฑ์ที่จำหน่ายภายใต้ตราสินค้าของบริษัทฯ เช่น ชาเขียวพร้อมดื่ม ตรา “เซนย่า” กาแฟปรุงสำเร็จพร้อมดื่ม ตรา “วีสลิม” เครื่องดื่มปรุงสำเร็จรูปชนิดผงตรา “ซาซ่า” ตรา “ณ อรุณ” และตรา “สวัสดี” ซึ่งจำหน่ายทั้งในและต่างประเทศ